钦定古今图书集成/明伦汇编/官常典/第770卷 > 《卫尉张俭碑》后汉·孔融
## 钦定古今图书集成/明伦汇编/官常典/第770卷 > 《卫尉张俭碑》后汉·孔融

其先张仲实以孝友左右周室，晋主夏盟，而张老延
君誉于四方。君禀乾纲之正性，蹈高世之殊轨，冰洁
渊清，介然特立，虽史鱼之励操，叔向之正色，未足比
焉。中常侍同郡侯览，专权王命，豺虎肆虐，威震天下。
君以西都督邮上览祸乱凶国之罪，鞫没赃奸，以巨
万计。俄而制书案验部党，君为览所陷，亦章名捕逐，
当世英雄，授命殒身，以籍济君厄者，盖数十人，故克
免斯艰，旋宅旧宇，众庶怀其德，王公慕其声，州宰争
命，辟大将军幕府，公车特就，家拜少府，皆不就也。复
以卫尉征，明诏严切敕州郡，乃不得已而就之。铭曰：
桓桓我君，应天淑灵，皓素其质，允迪忠贞。肆志直道，
进不为荣，赴戟骄臣，发如雷霆，凌刚摧坚，视危如宁。